Návrh úhrad príspevkov Slovenskej republiky
do rozpočtu Organizácie Severoatlantickej zmluvy
na výstavbu nového sídla NATO
(nové znenie)

Proces výstavby nového sídla NATO

Slovenská republika sa v prístupovom procese do Organizácie Severoatlantickej zmluvy (ďalej „NATO“) zaviazala, že bude rešpektovať a plniť dovtedy prijaté záväzky a povinnosti členov NATO a bude sa podieľať aj na všetkých prebiehajúcich výdavkoch NATO. Takýto finančný záväzok okrem príspevkov do spoločných rozpočtov NATO (uznesenie vlády č. 41 z 15. januára 2003) zahŕňa aj príspevok do časovo obmedzených rozpočtov, ako je rozpočet na výstavbu nového sídla NATO.

	O výstavbe nového sídla NATO, ktoré má zodpovedať potrebám rozšíreného NATO v 21. storočí, bolo rozhodnuté na washingtonskom summite v apríli 1999. Projektová fáza začala v januári 2005 a má trvať dva roky. Podľa aktuálneho harmonogramu by mali demolačné práce začať v januári 2007 a konštrukčné práce v auguste 2008. Na realizačnú fázu počnúc demolačnými prácami bude vyhlásený medzinárodný tender, do ktorého sa budú môcť zapojiť firmy zo všetkých členských krajín NATO. Ukončenie celej výstavby sídla NATO sa predbežne plánuje na koniec roku 2012.

Celý projekt výstavby nového sídla NATO je rozdelený do dvoch fáz. Prvá fáza je riešená v rámci rozpočtu na výstavbu nového sídla NATO a zahŕňa výstavbu spoločných priestorov a vlastných priestorov delegácií, pod ktorými sa chápe vybudovanie obvodových múrov, nosných častí budovy, parkovacích miest a pod., ktoré sú integrálnou súčasťou stavby a nie je ich možné realizovať samostatne. Druhá fáza predstavuje architektonické riešenie a výstavbu priestorov stálych delegácií, výstavba priečok, inžinierske siete a pod., ktoré tento materiál nezohľadňuje a ani nie je súčasťou rozpočtu NATO na výstavbu nového sídla NATO. Za architektonický návrh aj výstavbu vlastných priestorov svojich stálych delegácií zodpovedajú jednotlivé členské krajiny NATO. Táto výstavba vlastných priestorov stálych delegácií by sa mala realizovať na záver výstavby nového sídla NATO v júni - novembri 2012. Ďalej sa v materiáli pod pojmom náklady na vlastné priestory delegácie chápu náklady, ktoré sú súčasťou rozpočtu NATO na výstavbu nového sídla NATO.

	Projekt výstavby nového sídla NATO je spoločným projektom všetkých členských krajín, ktoré sa na jeho financovaní budú podieľať na základe špecifických, len na tento účel stanovených podielov. S cieľom nezasahovať do riadneho civilného rozpočtu NATO a zabezpečiť transparentnosť rozpočtových výdavkov, bolo v júni 2000 prijaté rozhodnutie o vytvorení samostatného rozpočtu pre nové sídlo NATO. 

Podiely členských krajín aliancie na rozpočte pre nové sídlo NATO sú odlišné od podielov platných pre spoločné rozpočty NATO (civilný, vojenský a program bezpečnostných investícií). Ide o „ad hoc“ podiely, pri ktorých výpočte sa vychádzalo z viacerých kritérií (podiel do civilného rozpočtu, schopnosť platiť vyjadrená v parite kúpnej sily, priestor obývaný civilnými a vojenskými zložkami jednotlivých národných delegácií). SR ako aj ostatné nové členské krajiny NATO navrhované podiely odsúhlasila. 

Štruktúra a výška rozpočtu pre nové sídlo NATO
	
Rozpočet pre nové sídlo NATO má dve časti: financovanie spoločných priestorov a financovanie vlastných priestorov stálych delegácií členských krajín. Podiel Slovenskej republiky na príspevku do rozpočtu pre spoločné priestory NATO predstavuje 0,63%. Rozpočet pre výstavbu vlastných priestorov stálych delegácií je individuálny pre každú jednu členskú krajinu a tá si ho hradí v plnej výške. Príspevky na túto časť projektu sú plánované od roku 2008 a SR bude vyzvaná na ich úhradu. Do odhadovaných nákladov na výstavbu vlastných priestorov je zahrnutá výstavba obvodových múrov národných delegácií, požadovaných parkovacích miest a pod. NATO odovzdá stálym delegáciám členských krajín požadovanú plochu ako prázdny priestor, za ktorého priestorové členenie, výstavbu a inštalácie sú zodpovedné samotné členské krajiny NATO. Náklady na tieto činnosti nie sú zahrnuté v rozpočte NATO na výstavbu nového sídla NATO a nie sú zohľadnené ani v tomto materiáli. V súčasnosti nie je možné určiť potrebné finančné prostriedky na výstavbu tejto časti stavby, keďže jej realizácia sa predpokladá v druhej polovici roku 2012 a jej vykonanie je plne v zodpovednosti každej členskej krajiny. Slovenská republika sa môže rozhodnúť využiť služby projektantskej a stavebnej firmy, ktorá bude realizovať stavbu nového sídla NATO, alebo využiť služby slovenských firiem. 
	
	V septembri 2005 bol do výboru NATO pre civilný rozpočet predložený návrh rozpočtu na výstavbu nového sídla NATO na rok 2006 vo výške 18,63 mil. EUR. Nasledujúce tri roky bude rozpočet každoročne rásť približne dvojnásobne, čo súvisí s plánovaným začatím demolačných prác od roku 2007 a konštrukčných prác od roku 2008. 

	Programové výdavky do roku 2012 by mali dosiahnuť 821 mil. EUR. Tieto údaje sú však len približné, v súčasnosti predstavujú najlepší možný odhad. Vychádzajú z očakávanej 3% miery rastu cien v belgickom sektore stavebníctva, avšak skutočná miera môže byť vyššia, ale aj nižšia. K zvýšeniu, príp. zníženiu nákladov môže dôjsť aj z dôvodu stále prebiehajúcej aktualizácie priestorových a bezpečnostných požiadaviek. 

Odhadované príspevky Slovenskej republiky na výstavbu nového sídla NATO

Podiel Slovenskej republiky na príspevku do rozpočtu pre spoločné priestory na výstavbu nového sídla NATO predstavuje 0,63%. Podiely všetkých krajín na financovaní príspevkov do rozpočtu NATO na výstavbu nového sídla NATO pre spoločné priestory NATO sú v prílohe č. 1.

Náklady na výstavbu vlastných priestorov Stálej delegácie Slovenskej republiky zo spoločného rozpočtu NATO, ktoré sa začnú platiť od roku 2008, sú uvedené v prílohe č. 2. 

Podiel Slovenskej republiky na rozpočte výstavby nového sídla NATO v rokoch 2004 a 2005 predstavoval spolu 55 279 EUR, pričom zatiaľ nebol uhradený. V roku 2006 už SR dostala výzvu na zaplatenie podielu za rok 2006 vo výške 121 577 EUR, pričom táto čiastka takisto nebola uhradená. V roku 2007 sa odhadujú celkové náklady SR vo výške 207 tis. EUR, v roku 2008 vo výške 740 tis. EUR, v roku 2009 vo výške 1 713 tis. EUR, v roku 2010 vo výške 1 737 tis. EUR, v roku 2011 vo výške 1 770 EUR a v roku 2012 vo výške 1 652 tis. EUR . Podľa súčasných odhadov by mali celkové náklady Slovenskej republiky do roku 2012 dosiahnuť približne 8,011 mil. EUR. 

Spôsob úhrady príspevkov Slovenskej republiky na výstavbu nového sídla 
NATO

Príspevok do rozpočtu na výstavbu nového sídla NATO (odhaduje sa do konca roku 2012) sa navrhuje hradiť zo štátneho rozpočtu v rámci zvýšených výdavkov kapitoly Ministerstva zahraničných vecí SR určených na poplatky a príspevky SR medzinárodným organizáciám.